Efter en ganske solbeskinnet Kristi Himmelfartsdag, hvor temperaturen i det sydlige Jylland nåede 21,3 grader, venter der en fredag, som kan ende med bulder og brag. Det sker, når en koldfront i fredagens løb skal passere landet fra vest, og i den forbindelse fortrænger den varme luft over Danmark. Fredag kan starte med byger - og slutter med regn- og tordenbyger I de sene natte- og tidlige morgentimer kan der stedvis dukke byger op i den nordlige del af Jylland, og det kan ikke udelukkes, at enkelte af bygerne kan være med torden. I resten af landet vil fredag derimod starte tørt med mulighed for en del solskin. Samtidigt strømmer varm luft fortsat op over landet fra sydøst, og det kan i formiddagstimerne sende temperaturen op over 20 grader i den sydlige del af Jylland. Hvor varmt det ender med at blive, afhænger af, hvor hurtigt koldfronten når frem til Jylland fra vest. Visse prognoser viser, at temperaturen kan nå 22-23 grader, mens andre lader os nøjes med cirka 20 grader som det højeste. I forbindelse med koldfronten vil der optræde byger, der kan være kraftige, og nogle af dem vil også være med torden. Samtidigt vil regnen kunne blive ganske intens - navnlig i de byger, der udvikler sig til at være med torden. Mange vil opleve, at blive ramt af to bygelinjer. Den første vil være med mere sammenhængende regn, mens den næste vil være mere bygepræget - og det er især i forbindelse med den anden linje, at der kan komme torden. Derfor er der også store lokale forskelle i regnmængderne - fra blot få millimeter, til mere end 10 millimeter, hvis man bliver ramt af flere byger. Efter frontpassagen venter en weekend med mulighed for byger og lidt lavere temperaturer.
Inden da kan temperaturen nå over 20 grader.